Kristinn Albertsson: framkvæmdastjóri fjármálasviðs Samskipa-samstæðunnar

Kristinn Albertsson er nýráðinn framkvæmdastjóri fjármálasviðs Samskipa-samstæðunnar. Hann gegndi áður sams konar stöðu hjá Alfesca. Sem stendur er Kristinn enn með annan fótinn hjá Alfesca en fer brátt alveg til Samskipa og verður með aðstöðu hér á landi og í Rotterdam:

„Ég er búinn að starfa hjá Alfesca í rúm ellefu ár og síðustu sex ár í starfi framkvæmdastjóra fjármálasviðs. Segja má að fyrirtækin tengist í gegnum Ólaf Ólafsson, en hann er stjórnarformaður beggja fyrirtækjanna og er skilningur á því að ég sé á báðum vígstöðvum eins og er.

Það eru ákveðin verkefni sem ég er að klára hjá Alfesca. Þegar ég verð kominn á fullt hjá Samskipum vinn ég líkast til meira í Rotterdam heldur en hér heima, en vöxtur Samskipa undanfarin ár hefur verið meiri á erlendum mörkuðum vegna kaupa á fyrirtækjum bæði í Hollandi og Bretlandi.

Starf mitt hjá Samskipum verður það að halda utan um fjármál samstæðunnar. Það eru fjármálastjórar hjá félögunum sem mynda Samskip og mitt hlutverk er að horfa á fjármálin með augum samstæðunnar í heild, hvort sem það er fjármögnun, uppgjör eða fjárstýring.“

Kristinn er viðskiptafræðingur og eiginkona hans Guðrún Sandra Gunnarsdóttir er einnig viðskiptafræðingur. „Við kynntumst þegar við vorum bæði við nám í Verslunarskóla Íslands og héldum á sömu braut í Háskólanum. Við eigum fjögur börn á aldrinum sex til fimmtán ára og hefur Guðrún látið af störfum úti á vinnumarkaðinum, allavega í bili, og rekur heimilið.

Í mínu starfi er mikið um ferðalög og erfitt að láta fjölskyldudæmið ganga upp ef við bæði værum útivinnandi. Ákvörðun um þessa verkaskiptingu okkar tókum við því í sameiningu.“

Körfubolti átti lengi allan hug Kristins og var hann um margra ára skeið einn þekktasti körfuboltadómari landsins: „Ég var mjög virkur dómari þar til fyrir um það bil þremur árum. Þegar börnin voru orðin fjögur og ég var kominn með meiri ábyrgð í starfi þá varð eitthvað undan að láta og því miður varð það körfuboltinn.

Þó að ég sé búinn að leggja flautuna á hilluna hef ég fullan hug seinna meir að koma að málefnum körfuboltans, kannski ekki til að dæma heldur með einhverjum öðrum hætti. Ég get ekki neitað því að þótt ótrúlegt megi virðast þá sakna ég dómgæslunnar og körfuboltans mikið.“

Eftir að Kristinn hætti að dæma körfubolta hefur hann aðeins dútlað í golfi eins og hann segir sjálfur. „Ég bý í Kópavogi en hef unnið hjá Alfesca í Hafnarfirði og gekk í Keili, en þar sem fyrirséð var að Alfesca myndi flytja til Reykjavíkur ákvað ég að ganga í Golfklúbb Kópavogs og Garðabæjar, enda er strákurinn minn þar að spila og nú er eiginkonan aðeins að byrja í golfinu og markmiðið er þegar fram líða stundir að fjölskyldan geti verið saman í golfi.“

Þar sem Kristinn er mikið í ferðalögum vegna vinnunnar á hann yfirleitt sínar bestu stundir heima með fjölskyldunni: „Við höfum þó undanfarin sumur leigt hús á Spáni og dvalið þar öll í tvær til þrjár vikur. Það á betur við okkur að geta dvalið saman í húsi heldur en að þurfa að vera á hótelherbergjum. Nú, þar sem ég verð mikið í Rotterdam í nánustu framtíð er stefnan tekin á að fjölskyldan komi þangað einhvern tímann og við skoðum Holland í ró og næði.“